**Peter Karvaš** (pseudonymy **Jakub Riečan**, **Ján Róbert Lipka**, **Jozef Repka**, **P. Bystrický**, **Peter Bystrík** a i.) (\* 25. apríl 1920, Banská Bystrica  –  † 28. november 1999, Bratislava) bol slovenský dramatik, prozaik a divadelný teoretik.

Životopis
---------

Rodný dom Petra Karvaša na Hornej ulici 55 v Banskej Bystrici
Narodil sa v rodine lekára Ferdinanda Karvaša a akademickej maliarky Karoly Skuteckej-Karvašovej. Jeho rodičia boli popravení nacistami vo vápenke v Nemeckej začiatkom januára 1945. 

Vzdelanie získaval v Banskej Bystrici (gymnázium, 1930 – 1938), neskôr začal študovať v Prahe na ČVUT a súčasne na umeleckopriemyselnej škole (1938 – 1939), ale štúdium dokončil na Filozofickej fakulte Univerzity Komenského (vtedy s názvom Slovenská univerzita) v Bratislave (1945 – 1947).

Pracovať začal už v roku 1939 a vystriedal viacero zamestnaní – od práce v stavebnej firme až po prácu v Neografii v Martine. Počas 2. svetovej vojny bol rasovo prenasledovaný a internovaný v pracovnom tábore, počas Slovenského národného povstania pracoval v Slobodnom slovenskom vysielači a publikoval v povstaleckej tlači.

Po skončení vojny 1945 – 1948 dramaturg Československého rozhlasu, lektor a dramaturg Novej scény a SND v Bratislave, 1949 – 1950 kultúrny atašé na československej ambasáde v Bukurešti, neskôr pracoval na Povereníctve školstva (prednosta divadelného oddelenia), bol redaktorom Kultúrneho života a tiež tajomníkom Zväzu slovenských spisovateľov. Kvôli svojmu odmietavému postoju k okupácii Česko-Slovenska v roku 1968 mal zakázané publikovať až do roku 1990. V rokoch 1968 – 1974 bol docentom divadelnej vedy, po roku 1974 vedeckým pracovníkom Výskumného ústavu kultúry v Bratislave, od roku 1980 na dôchodku.

K jeho životu sa vracia aj dokumentárny film nakrútený v roku 2002 (Slovenská televízia, cyklus *Osobnosti náboženského života*, scenár Slavomíra Očenášová – Štrbová, réžia Fedor Bartko).

Tvorba
------

Jeden z najvýznamnejších a plodných slov. prozaikov a dramatikov 20. storočia, venoval sa aj divadelnej vede a publicistike, v období normalizácie perzekuovaný a diskriminovaný.

Literárne činný bol od roku 1937, kedy začal publikovať svoje prvé diela v Studentskom časopise a vo Svojeti a Mladej kultúre. Najmä počas vojny publikoval pod viacerými pseudonymami, prvá kniha mu vyšla až po skončení vojny (súbor reportáží a čŕt *Most*, 1945). 
Autor realisticky koncipovaných psychologických noviel, historicko-sociálnych románov, napísal zbierky cestopisných reportáží a čŕt, kritický pohľad na súvekú socialistickú spoločnosť rezonoval v humoristicko-satirických súboroch poviedok. V úsmevnom tóne sa niesli i zbierky humoresiek, ako aj autobiograficky ladená kniha detských zážitkov. Po nútenej literárnej odmlke sa predstavil povstaleckým románom a morálku povstaleckej generácie analyzoval v autobiografickej novele, vrátil sa aj k satirickému žánru v krátkych prózach a v záverečnom tvorivom období nadviazal na humoristicko-satirické prózy. Ťažisko jeho tvorivých aktivít bolo v dramatickej spisbe, plodný autor rozhlasových a divadelných hier. Podnetné práce vydal aj v oblasti divadelnej vedy a teórie. Dramaturgicky, režijne a scenáristicky spolupracoval najmä s televíziou, ktorá uviedla viaceré jeho hry, inscenácie a filmy. Jeho prózy a drámy vyšli v početných prekladoch. V teatrologických dielach vychádzal zo štrukturalizmu.

Dielo
-----

### Próza

* 1946 – *Niet prístavov*
* 1947 – *Polohlasom*
* 1949 – *Toto pokolenie*, román
* 1950 – *S nami a proti nám*
* 1952 – *Pokolenie v útoku*, román
* 1954 – *Čert nespí*
* 1957 – *Čertovo kopýtko*
* 1961 – *Konfety a leporelá*, výber humoresiek z vojnového obdobia
* 1968 – *Nedokončená pre detský hlas*, humoristicko-autobiografické dielo
* 1970 – *Kniha úľavy*
* 1970 – *Maľovať čerta na stenu*
* 1979 – *Noc v mojom meste*, kniha o Slovenskom národnom povstaní
* 1984 – *Humoresky a iné kratochvíle*
* 1986 – *Nové humoresky a iné kratochvíle*
* 1989 – *Posledné humoresky a iné kratochvíle*
* 1991 – *Poľahčujúca okolnosť*, zbierka próz
* 1992 – *My, čo nechceme byť menovaní*
* 1993 – *Velikán čiže Život a dielo profesora Bogoviča, novela*
* 1994 – *Bolo to celkom ináč*, kniha apokryfov
* 1995 – *V úvodzovkách*, súbor causerií
* 1995 – *Intímne dialógy*
* 1997 – *Tajomstvo sfingy*
* 2000 – *Zrada múz* (vyšlo posmrtne)
* 2001 – *Za múrom* (vyšlo posmrtne)

### Dráma

* 1943 – *Hanibal pred bránami*, rozhlasová hra (v roku 1949 prepracované na divadelnú hru)
* 1943 – *Maják*, jednoaktovka
* 1945 – *Spolok piatich „P"*, rozhlasová hra (v roku 1946 prepracované na divadelnú hru)
* 1945 – *Meteor*, divadelná hra
* 1946 – *Hra o básnikovi* (pôvodná rozhlasová hra prepracovaná na divadelnú hru)
* 1948 – *Bašta*, divadelná hra
* 1946 – *Návrat do života* (knižne vyšlo v roku 1949)
* 1950 – *Ľudia z našej ulice* (knižne vyšlo v roku 1951)
* 1953 – *Srdce plné radosti* (knižne vyšlo v roku 1954)
* 1955 – *Pacient sto trinásť*
* 1955 – *Diplomati*
* 1959 – *Polnočná omša*
* 1960 – *Zmŕtvychvstanie deduška Kolomana*, veselohra
* 1962 – *Antigona a tí druhí*
* 1963 – *Jazva*
* 1964 – *Veľká parochňa* (knižne vyšlo v roku 1965)
* 1966 – *Experiment Damokles* (knižne vyšlo v roku 1967)
* 1969 – *Absolútny zákaz* (knižne vyšlo v roku 1970, vročenie sa uvádza 1966)
* 1986 – *Súkromná oslava* (knižne vyšlo v roku 1987)
* 1987 – *Zadný vchod*
* 1988 – *Vlastenci z mesta Yo*
* 1994 – *4x nie*

### Teoretické diela

* 1948 – *Kapitolky o rozhlase*, postrehy k problematike rozhlasovej hry
* 1948 – *K základným otázkam súčasného divadla*, historicko-teoretická kniha
* 1948 – *Úvod do základných problémov divadla*, historicko-teoretická kniha
* 1956 – *K niektorým tvorivým problémom našej drámy*, úvaha
* 1964 – *Zamyšlení nad dramatem*, štúdia (vyšla len v češtine)
* 1969 – *Zamyšlení nad dramaturgií*, štúdia (vyšla len v češtine)
* 1977 – *Priestory v divadle a divadlo v priestore*, analýza špecifickosti divadla

### Reportáže

* 1945 – *Most*, publicistické a reportážne črty
* 1953 – *Dieťa a meč*, reportáž o Nemeckej demokratickej republike
* 1959 – *Leningradské epištoly*, reportáž zo Sovietskeho zväzu
* 1960 – *Výlet na juh*, reportáž zo Sovietskeho zväzu
* 1996 – *Idúcky tam a spiatky*

Literatúra
----------

* *Slovník slovenských spisovateľov*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 32218
* BnF: 12965027g
* GND: 119342103
* ISNI: 0000 0001 0875 2336
* LCCN: n85060996
* NK ČR: jn19990210318
* SNK: 147851
* VIAF: 17354331
* WorldCat: lccn-n85060996